### NN 157/2025 (30.12.2025.), Pravilnik o izboru i načinu ostvarivanja prava osoba koje pružaju njegu i pomoć HRVI iz Domovinskog rata 100 % I. skupine

MINISTARSTVO HRVATSKIH BRANITELJA

2368

Na temelju članka 68. stavka 5. Zakona o hrvatskim braniteljima iz Domovinskog rata i članovima njihovih obitelji (»Narodne novine« broj 121/17, 98/19, 84/21 i 156/23), ministar hrvatskih branitelja donosi

PRAVILNIK

O IZBORU I NAČINU OSTVARIVANJA PRAVA OSOBA KOJE PRUŽAJU NJEGU I POMOĆ HRVI IZ DOMOVINSKOG RATA 100 % I. SKUPINE

GLAVA I.
 OPĆE ODREDBE

Članak 1.

(1) Ovim Pravilnikom se uređuju mjerila za izbor osobe koja pruža usluge njege i pomoći (u daljnjem tekstu: njegovatelj) hrvatskom ratnom vojnom invalidu iz Domovinskog rata 100 % I. skupine (u daljnjem tekstu: HRVI) te način ostvarivanja prava propisanih člankom 68. Zakona o hrvatskim braniteljima iz Domovinskog rata i članovima njihovih obitelji (»Narodne novine« broj 121/17, 98/19, 84/21 i 156/23) (u daljnjem tekstu: Zakon).

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

GLAVA II.
 OSOBA ZA PRUŽANJE NJEGE I POMOĆI – NJEGOVATELJ

Članak 2.

(1) Za stjecanje statusa njegovatelja, predložena osoba mora ispunjavati sljedeće uvjete:

a) da je nezaposlena odnosno da ne obavlja samostalnu gospodarsku ili profesionalnu djelatnost odnosno djelatnost poljoprivrede i šumarstva

b) da nije korisnik invalidske mirovine zbog potpunog gubitka radne sposobnosti, odnosno zbog opće nesposobnosti za rad

c) da nije na redovnom školovanju u osnovnim ili srednjim školama

d) da ima poslovnu sposobnost

e) da joj nije oduzeto roditeljsko pravo ili skrbništvo

f) da je psihofizički i zdravstveno sposobna

g) da se protiv nje ne vodi kazneni postupak i

h) da je osposobljena za pružanje usluga njege i pomoći.

(2) Ako je predložena osoba strani državljanin, uz uvjete iz stavka 1. ovoga članka mora ispunjavati i uvjete za boravak i rad u Republici Hrvatskoj sukladno zakonu kojim se propisuju uvjeti boravka i rada državljana trećih zemalja.

GLAVA III.
 OSTVARIVANJE STATUSA I PRAVA NJEGOVATELJA

Članak 3.

(1) Zahtjev za ostvarivanje statusa njegovatelja i popratnih prava podnosi se upravnom tijelu županije odnosno Grada Zagreba u čijem je djelokrugu obavljanje povjerenih poslova državne uprave koji se odnose na ostvarivanje prava hrvatskih branitelja iz Domovinskog rata i članova njihovih obitelji (u daljnjem tekstu: prvostupanjsko tijelo), mjesno nadležnom prema mjestu prebivališta HRVI.

(2) Zahtjev iz stavka 1. ovoga članka sastavni je dio ovoga Pravilnika (Prilog broj 1).

Članak 4.

(1) Zahtjev iz članka 3. ovoga Pravilnika podnosi HRVI u kojemu predlaže osobu za status njegovatelja.

(2) U slučaju da HRVI sam ne predloži osobu za njegovatelja, prvostupanjsko tijelo zatražit će od nadležnog područnog ureda Hrvatskog zavoda za zapošljavanje da predloži osobu za izbor njegovatelja.

(3) Nakon zaprimanja zahtjeva iz članka 3. ovoga Pravilnika prvostupanjsko tijelo odmah upućuje predloženu osobu doktoru medicine – specijalisti medicine rada radi ocjene psihofizičke i zdravstvene sposobnosti za pružanje usluga njege i pomoći.

Članak 5.

(1) Osoba predložena za njegovatelja mora proći tečaj osposobljavanja za pružanje njege i pomoći pri nadležnoj zdravstvenoj ustanovi s kojom Ministarstvo hrvatskih branitelja (u daljnjem tekstu: Ministarstvo) ima potpisan ugovor.

(2) Ugovorom iz stavka 1. ovoga članka utvrđuje se i dinamika odnosno rokovi tečaja osposobljavanja za pružanje njege i pomoći.

(3) Iznimno od stavka 1. ovoga članka, obveze tečaja oslobođene su osobe zdravstvene struke i osobe koje su ranije prošle isti tečaj.

(4) Tečaj iz stavka 1. ovoga članka može trajati najviše pet dana.

(5) Nakon završetka tečaja iz stavka 1. ovoga članka, nadležna zdravstvena ustanova koja provodi tečaj organizira provjeru znanja polaznika tečaja i polaznicima koji su uspješno položili tečaj izdaje potvrdu.

Članak 6.

(1) Osoba predložena za njegovatelja dužna je prvostupanjskom tijelu dostaviti:

a) presliku osobne iskaznice

b) rodni list ako nije upisana u nadležni Matični ured, a rođena je u inozemstvu

c) životopis

d) dokaz o stručnoj spremi odnosno stručnoj osposobljenosti (ranije položen tečaj) u slučaju iz članka 5. stavka 3. ovoga Pravilnika

e) broj tekućeg računa na koji će se isplaćivati naknada plaće i

f) presliku dozvole za rad sukladno zakonu kojim se propisuju uvjeti boravka i rada državljana trećih zemalja (samo ako je osoba predložena za njegovatelja strani državljanin).

(2) Službena osoba u prvostupanjskom tijelu će za osobu predloženu za njegovatelja po službenoj dužnosti pribaviti:

a) rodni list

b) domovnicu

c) potvrdu nadležnog zavoda za socijalni rad da joj nije oduzeta poslovna sposobnost, roditeljsko pravo ili skrbništvo

d) uvjerenje da se protiv nje ne vodi kazneni postupak

e) ako je predložena osoba nezaposlena odnosno ne obavlja samostalnu gospodarsku, profesionalnu djelatnost ili djelatnost poljoprivrede i šumarstva:

1. dokaz o radno-pravnom statusu (potvrdu o vođenju u evidenciji nezaposlenih osoba Hrvatskog zavoda za zapošljavanje odnosno potvrdu o podacima evidentiranim u matičnoj evidenciji Hrvatskog zavoda za mirovinsko osiguranje) i

2. potvrdu da nije obvezno zdravstveno osigurana po osnovi zaposlenja, samostalne gospodarske ili profesionalne djelatnosti odnosno poljoprivrede i šumarstva.

f) ako je predložena osoba korisnik mirovine: rješenje o priznatom pravu na mirovinu.

(3) U slučaju iz članka 4. stavka 2. i članka 10. stavka 3. ovoga Pravilnika, uz dokumentaciju iz stavaka 1. i 2. ovoga članka, potrebno je pribaviti i pisanu suglasnost HRVI-a.

(4) Dokumentacija iz stavaka 1. ovoga članka dostavlja se uz zahtjev iz članka 3. ovoga Pravilnika, osim u slučaju iz članka 4. stavka 2. ovoga Pravilnika.

GLAVA IV.
 MJERILA ZA IZBOR NJEGOVATELJA

Članak 7.

(1) Prvostupanjsko tijelo dostavlja kompletan spis predmeta zajedno s dokumentacijom iz članka 6. ovoga Pravilnika te liječničkom potvrdom o psihofizičkoj i zdravstvenoj sposobnosti i potvrdom o završenom tečaju osposobljavanja iz članka 5. ovoga Pravilnika Stručnom povjerenstvu za davanje mišljenja o izboru osoba koje pružaju njegu i pomoć HRVI 100 %. I. skupine Ministarstva (u daljnjem tekstu: Stručno povjerenstvo).

(2) Članove Stručnog povjerenstva imenuje ministar hrvatskih branitelja.

(3) Stručno povjerenstvo u roku od osam radnih dana od zaprimanja predmeta daje mišljenje o ispunjavanju uvjeta i datumu utvrđivanja statusa njegovatelja.

GLAVA V.
 POČETAK, TRAJANJE I PRESTANAK STATUSA I PRAVA NJEGOVATELJA

Članak 8.

(1) Prvostupanjsko tijelo dužno je, u roku od osam radnih dana od primitka mišljenja Stručnog povjerenstva, donijeti rješenje o izboru njegovatelja.

(2) U rješenju iz stavka 1. ovoga članka obavezno se moraju navesti osobni podaci njegovatelja i HRVI kojem se pruža navedena usluga te trajanje usluge na način da se usluga pruža dok ne nastupe okolnosti iz članka 12. ovoga Pravilnika.

(3) Status njegovatelja vremenski je sukladan trajanju priznatog statusa HRVI i može trajati određeno i neodređeno vrijeme.

(4) Prvostupanjsko tijelo dostavit će Ministarstvu tri primjerka pravomoćnog rješenja iz stavka 1. ovoga članka zajedno s preslikom spisa.

Članak 9.

(1) Rješenjem iz članka 8. stavka 1. ovoga Pravilnika utvrđuje se početak, trajanje i prestanak prava njegovatelja.

(2) Početak prava na usluge njegovatelja utvrđuje se s prvim danom idućeg mjeseca od dana podnošenja zahtjeva, ako su za to ispunjeni uvjeti.

(3) U slučaju da njegovatelj iz opravdanog razloga ne može stupiti na rad, dužan je u roku od tri dana od primitka rješenja o tome obavijestiti prvostupanjsko tijelo.

(4) U slučaju iz stavka 3. ovoga članka pristupa se novom izboru njegovatelja.

Članak 10.

(1) Od dana stupanja na rad odnosno za vrijeme trajanja prava utvrđenog rješenjem iz članka 8. stavka 1. ovoga Pravilnika njegovatelj stanuje u mjestu prebivališta ili boravišta HRVI.

(2) Prijavu prebivališta ili boravišta njegovatelj je dužan dostaviti prvostupanjskom tijelu u roku od 15 dana od dana stupanja na rad odnosno dana početka prava utvrđenog rješenjem iz članka 8. stavka 1. ovoga Pravilnika.

(3) Iznimno od stavka 1. ovoga članka, njegovatelj može stanovati izvan prebivališta ili boravišta HRVI, uz pisanu suglasnost HRVI.

Članak 11.

Danom stjecanja statusa njegovatelj ostvaruje pravo na naknadu plaće u iznosu određenom Zakonom, prava iz mirovinskog i obveznog zdravstvenog osiguranja, pravo na doplatak za djecu i prava za vrijeme nezaposlenosti kao zaposlena osoba prema posebnim propisima.

Članak 12.

Status i prava njegovatelja prestaju:

a) kada hrvatski branitelj iz Domovinskog rata izgubi status HRVI – danom gubitka tog statusa na temelju izvršnog rješenja

b) kada HRVI zatraži promjenu njegovatelja – zadnjim danom mjeseca u kojem je zatražena promjena

c) ako nastupi okolnost koja predstavlja zakonsku zapreku za obavljanje poslova usluge njege i pomoći HRVI – zadnjim danom u mjesecu kada je nastupila ta okolnost

d) na zahtjev njegovatelja – zadnjim danom u mjesecu kada je podnesen taj zahtjev

e) u slučaju smrti HRVI ili njegovatelja – danom smrti

f) u slučaju da je HRVI na izdržavanju kazne zatvora duljem od 30 dana – od dana početka izvršavanja kazne.

Članak 13.

(1) Njegovatelj koji je privremeno nesposoban za rad prema propisima iz obveznog zdravstvenog osiguranja, dužan je prvostupanjskom tijelu u roku od 24 sata od utvrđivanja privremene nesposobnosti za rad (u daljnjem tekstu: privremena nesposobnost) dostaviti dokaz o istome te o očekivanom trajanju bolovanja.

(2) U slučaju da iz dokaza iz stavka 1. ovoga članka proizlazi da je očekivano trajanje privremene nesposobnosti duže od 42 dana, neovisno o tome tko je obveznik obračuna i isplate naknade plaće za vrijeme privremene nesposobnosti, za razdoblje od 43. dana do potpunog prestanka bolovanja njegovatelju se rješenjem prvostupanjskog tijela utvrđuje mirovanje prava po osnovi statusa njegovatelja, a za HRVI pristupa se izboru njegovatelja na zamjeni.

(3) HRVI za vrijeme privremene nesposobnosti njegovatelja u trajanju do 42 dana ima pravo na smještaj u:

a) specijalnu zdravstvenu odnosno bolničku ustanovu za bolničku medicinsku rehabilitaciju i fizikalnu terapiju, sukladno propisu kojima se uređuje to pravo i na temelju odluke nadležnog povjerenstva Ministarstva za bolničku medicinsku rehabilitaciju ili

b) ustanovu za pružanje podrške i usluga braniteljsko-stradalničkoj populaciji i drugim osobama, koju osniva Ministarstvo, po propisima o osnivanju i korištenju usluga navedene ustanove.

(4) Osoba u statusu njegovatelja za vrijeme privremene nesposobnosti za rad ima pravo na naknadu plaće sukladno propisima iz obveznog zdravstvenog osiguranja.

Članak 14.

Naknada plaće za pružanje usluge njege i pomoći njegovatelju se isplaćuje u mjesečnim iznosima i to unatrag za protekli mjesec putem tekućeg računa.

Članak 15.

Ministarstvo na temelju rješenja iz članka 8. stavka 1. ovoga Pravilnika obavlja poslove vezane uz prijave i odjave njegovatelja na mirovinsko i obvezno zdravstveno osiguranje, isplaćuje naknadu plaće njegovateljima i obveznik je uplate svih davanja na i iz naknade plaće, sukladno posebnim propisima.

Članak 16.

Ministarstvo snosi troškove tečaja za osposobljavanje za pružanje njege i pomoći te troškove u vezi s ocjenjivanjem psihofizičke i zdravstvene sposobnosti osobe predložene za njegovatelja i druge troškove (putni troškovi) ostvarivanja prava po ovom Pravilniku.

Članak 17.

Njegovatelj se ne smatra državnim službenikom odnosno namještenikom u smislu propisa o državnim službenicima i namještenicima te kolektivnog ugovora o državnim službenicima i namještenicima.

GLAVA VI.
 PRIJELAZNE ODREDBE

Članak 18.

Danom stupanja na snagu ovoga Pravilnika prestaje važiti Pravilnik o izboru i načinu ostvarivanja prava osoba koje pružaju njegu i pomoć HRVI iz Domovinskog rata 100 % I. skupine (»Narodne novine«, broj 16/18).

Članak 19.

Stručno povjerenstvo za davanje mišljenja o izboru njegovatelja, imenovano sukladno Pravilniku o izboru i načinu ostvarivanja prava osoba koje pružaju njegu i pomoć HRVI iz Domovinskog rata 100 % I. skupine (»Narodne novine«, broj 16/18) nastavlja s radom i nakon stupanja na snagu ovoga Pravilnika.

GLAVA VII.
 ZAVRŠNA ODREDBA

Članak 20.

Ovaj će se Pravilnik objaviti u »Narodnim novinama«, a stupa na snagu 1. siječnja 2026. godine.

Klasa: 011-02/25-03/1

Urbroj: 522-2/2-25-2

Zagreb, 22. prosinca 2025.

Potpredsjednik Vlade
 i ministar hrvatskih branitelja
 Tomo Medved, v. r.

PRILOG BROJ 1

ZAHTJEV
 ZA USLUGOM OSOBE ZA PRUŽANJE NJEGE I POMOĆI HRVI 100 % I. SKUPINE

PODACI O PODNOSITELJU ZAHTJEVA:

Ime i prezime:

OIB:

Datum rođenja:

Mjesto rođenja:

Adresa prebivališta/boravišta:

Kontakt:

PODACI O PREDLOŽENOJ OSOBI ZA PRUŽANJE NJEGE I POMOĆI:

Predlažem sljedeću osobu za pružanje njege i pomoći:

Ime i prezime:

OIB:

Adresa prebivališta/boravišta:

Kontakt:

Suglasan/na sam da njegovatelj/ica za vrijeme pružanja njege i pomoći živi:

a) IZVAN mog mjesta prebivališta/boravišta

b) U MOM mjestu prebivališta/boravišta

U \_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_ godine.

\_\_\_\_\_\_\_\_\_\_\_\_\_\_\_\_\_
 PODNOSITELJ ZAHTJEVA